## Zakon o izmjenama i dopunama Zakona o deviznom poslovanju

### NN 140/2005 (28.11.2005.), Zakon o izmjenama i dopunama Zakona o deviznom poslovanju

# HRVATSKI SABOR

**2646**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DEVIZNOM POSLOVANJU

Proglašavam Zakon o izmjenama i dopunama Zakona
o deviznom poslovanju, kojega je Hrvatski sabor donio na sjednici 17. studenoga
2005. godine.

Broj: 01-081-05-3428/2

Zagreb, 22. studenoga 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O DEVIZNOM POSLOVANJU

Članak 1.

U Zakonu o deviznom poslovanju (»Narodne
novine«, br. 96/03.) u članku 46. stavak 2. mijenja
se i glasi:

»(2) Mjenjačke poslove
mogu obavljati rezidenti koji imaju odobrenje Hrvatske narodne banke za
obavljanje mjenjačkih poslova, koji u svom radu
koriste zaštićeni računalni program za obavljanje mjenjačkih
poslova, koji su s bankom sklopili ugovor o obavljanju mjenjačkih
poslova i koji su registrirani za obavljanje mjenjačkih
poslova (ovlašteni mjenjači).«

U stavku 3. briše se točka i dodaju se riječi:
»te izdaje i oduzima odobrenja za obavljanje mjenjačkih
poslova.«

Članak 2.

Iza članka 46. dodaju se članci 46.a, 46.b i
46.c i naslovi iznad njih koji glase:

*»Zahtjev za izdavanje odobrenja za obavljanje mjenjačkih poslova*

Članak 46.a

(1) Uz zahtjev za izdavanje odobrenja za
obavljanje mjenjačkih poslova potrebno je priložiti:

1. izvod iz sudskog ili obrtnog registra za
podnositelja zahtjeva, u izvorniku ili ovjerenom presliku,

2. popis vlasnika udjela, odnosno dionica za
podnositelja zahtjeva – pravnu osobu, s punim imenima i adresama prebivališta
i/ili tvrtkama i adresama sjedišta, ukupnim nominalnim iznosima udjela, odnosno
dionica i postotnim udjelom u temeljnom kapitalu te pravne osobe,

3. ugovor ili predugovor o obavljanju mjenjačkih poslova sklop­ljen s
bankom,

4. ugovor ili predugovor o kupnji zaštićenoga
računalnog programa za obavljanje mjenjačkih poslova
sklopljen s proizvođačem čiji je program certificirala Hrvatska narodna banka
te potvrdu o autentičnosti kojom proizvođač zaštićenoga računalnog programa
potvrđuje da je program koji je predmet prodaje certificiran, i

5. potvrdu da vlasnik obrta, odnosno član uprave
pravne osobe koja je podnositelj zahtjeva nije kažnjen za kazneno djelo
propisano ovim Zakonom, odnosno za kazneno djelo pranja novca.

(2) Ako je podnositelj zahtjeva pravna osoba,
osim dokumentacije iz stavka 1. ovoga članka potrebno je priložiti i sljedeće
podatke o osnivaču te pravne osobe: izvod iz sudskog registra, u izvorniku ili
ovjerenom presliku, popis vlasnika udjela, odnosno dionica s punim imenima i
adresama prebivališta i/ili tvrtkama i adresama sjedišta, ukupnim nominalnim
iznosima udjela, odnosno dionica i postotnim udjelom u temeljnom kapitalu osnivača
te pravne osobe.

*Odlučivanje o zahtjevu za izdavanje odobrenja za obavljanje mjenjačkih poslova*

Članak 46.b

(1) Hrvatska narodna banka izdaje odobrenje za
obavljanje mjenjačkih poslova ako utvrdi da podnositelj
zahtjeva ispunjava uvjete za obavljanje tih poslova.

(2) Hrvatska narodna banka odbija zahtjev za
izdavanje odobrenja za obavljanje mjenjačkih poslova:

1. ako utvrdi da podnositelj zahtjeva ne
ispunjava uvjete za obavljanje mjenjačkih poslova,

2. ako se iz dostavljene dokumentacije ne može
utvrditi identitet i prebivalište i/ili sjedište vlasnika udjela, odnosno
dionica pod­nositelja zahtjeva – pravne osobe, ukupni nominalni iznosi udjela,
odnosno dionica za svakoga pojedinog vlasnika i postotni udio pojedinog
vlasnika u temeljnom kapitalu te pravne osobe,

3. ako se iz dostavljene dokumentacije ne može
utvrditi identitet i prebivalište i/ili sjedište vlasnika udjela, odnosno
dionica osnivača podnositelja zahtjeva – pravne osobe, ukupni nominalni iznosi
udjela, odnosno dionica za svakoga pojedinog vlasnika i postotni udio pojedinog
vlasnika u temeljnom kapitalu osnivača te pravne osobe, ili

4. ako je vlasnik obrta ili član uprave pravne
osobe koja je pod­nositelj zahtjeva osoba kažnjena za kazneno djelo propisano
ovim Zakonom, odnosno za kazneno djelo pranja novca.

(3) Hrvatska narodna banka obvezna je u roku od
90 dana od dana primitka urednog zahtjeva za izdavanje odobrenja za obavljanje mjenjačkih poslova odlučiti o zahtjevu. Ako je zahtjev nepotpun,
podnositelj zahtjeva može ga s traženom dokumentacijom ili dodat­nim podacima dopuniti u roku koji odredi Hrvatska narodna
banka, s tim da krajnji rok za donošenje i obavijest o odluci ne može biti duži
od 180 dana od dana primitka zahtjeva.

(4) Prijavu za upis djelatnosti mjenjačkih poslova u sudski, odnosno obrtni registar
rezident podnosi po dobivanju odobrenja za obavljanje mjenjačkih
poslova.

*Razlozi za oduzimanje odobrenja za obavljanje mjenjačkih poslova*

Članak 46.c

Hrvatska narodna banka oduzima odobrenje za
obavljanje mjenjačkih poslova:

1. ako ovlašteni mjenjač ne započne s
obavljanjem mjenjačkih poslova u roku od 180 dana od
dana izdavanja odobrenja,

2. ako ovlašteni mjenjač samostalno ne obavlja mjenjačke poslove u razdoblju duljem od 180 dana,

3. ako je odobrenje pribavljeno na temelju
neistinite dokumentacije, odnosno neistinito prikazanih podataka,

4. ako nakon dobivenog odobrenja nastupe takve
okolnosti i/ili razlozi uslijed kojih ovlašteni mjenjač više ne ispunjava
uvjete na temelju kojih je dobio odobrenje,

5. ako ovlašteni mjenjač ovlaštenoj osobi
Deviznog inspektorata ne dopusti nadzor, ili

6. ako ovlašteni mjenjač, koji je odobrenje
dobio na temelju predugovora o obavljanju mjenjačkih
poslova sklopljenog s bankom ili na temelju predugovora o kupnji zaštićenoga
računalnog programa za obavljanje mjenjačkih poslova,
u roku određenom u odobrenju Hrvatske narodne banke ne dostavi ugovor o
obavljanju mjenjačkih poslova sklopljen s bankom,
odnosno potvrdu proizvođača zaštićenoga računalnog programa o autentičnosti
kupljenog i ugrađenog programa.«

Članak 3.

U članku 49. stavku 5. iza riječi: »Radi« dodaju
se riječi: »kontrole deviznog poslovanja i«.

Iza stavka 5. dodaje se stavak 6. koji glasi:

»(6) Rezidenti koji su obvezni izvješćivati
Hrvatsku narodnu banku o kapitalnim poslovima s nerezidentima
dužni su na zahtjev Ministarstva financija – Deviznog inspektorata dostaviti
podatke o stvarnim vlasnicima nerezidenta s kojim
sklapaju posao ako je nerezident izvanteritorijalni
(offshore) poduzetnik.«

Članak 4.

U članku 56. dodaje se novi stavak 2. koji
glasi:

»(2) Dostavljanje podataka o nadziranoj osobi
koji su potrebni u postupcima nadzora ne smatra se odavanjem službene tajne.«

Dosadašnji stavak 2. postaje stavak 3.

Članak 5.

U članku 62. stavku 1. točki 1. iza riječi:
»poslove« dodaju se riječi: »bez odobrenja Hrvatske narodne banke ili«.

Članak 6.

U članku 63. stavku 1. točki 18. iza riječi:
»dokumentaciju« dodaju se riječi: »i podatke«.

Članak 7.

U članku 75. iza riječi: »poslovima« dodaju se
riječi: »bez odobrenja Hrvatske narodne banke ili«.

Članak 8.

U članku 76. iza riječi: »poslove« dodaju se
riječi: »bez odobrenja Hrvatske narodne banke ili«.

PRIJELAZNE I ZAVRŠNE
ODREDBE

*Rok za usklađivanje ovlaštenih mjenjača*

Članak 9.

(1) Ovlašteni mjenjači iz članka 46. stavka 2.
Zakona o deviz­nom
poslovanju (»Narodne novine«, br. 96/03.) koji su na
dan stupanja na snagu ovoga Zakona registrirani za obavljanje mjenjačkih poslova i obavljaju mjenjačke
poslove na temelju ugovora s bankom dužni su uskladiti svoje poslovanje s
odredbama ovoga Zakona u roku od godinu dana od njegova stupanja na snagu.

(2) Ovlašteni mjenjači iz stavka 1. ovoga članka
koji u propisanom roku ne usklade svoje poslovanje s odredbama ovoga Zakona
brisat će se iz sudskog, odnosno obrtnog registra na temelju rješenja Hrvatske
narodne banke.

*Stupanje na snagu Zakona*

Članak 10.

Ovaj Zakon stupa na snagu osmoga dana od dana
objave u »Narodnim novinama«.

Klasa: 440-01/05-01/01

Zagreb, 17. studenoga 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 140/2005-2646